Netflix og HBO smelter ikke sammen til én tjeneste

Netflix’ gigantkøb af Warner Bros., inklusive HBO og HBO Max, lød som begyndelsen på en streamingfusion, der kunne ryste hele branchen. Men nu bekræfter Netflix i en besked til kunderne, at intet bliver lagt sammen lige med det samme. Og måske slet ikke.

Det står i kontrast til den streamingbombe, der faldt tidligere på ugen, hvor kilder fortalte, at Netflix havde vundet budkrigen om Warner Bros.’ studie, katalog og HBO Max-forretning for et astronomisk milliardbeløb. En handel så stor, at der er skrevet et brudgebyr på fem milliarder dollars ind, hvis konkurrencemyndighederne vælger at skyde projektet ned.

Men hvis du havde forestillet dig, at Stranger Things, Harry Potter, Game of Thrones og Squid Game ville lande i én samlet app, så må du lige sænke skuldrene.

To apps – også i morgen

I beskeden til kunderne skriver Netflix, at der “ingen ændringer sker i dag”, og at både Netflix og HBO Max fortsætter som selvstændige tjenester, mens opkøbet behandles.

Beskeden som Netflix har sendt ud til abonnenterne.

Handlen skal nemlig først godkendes af både aktionærer og myndigheder – og især det sidste kan trække ud. Det amerikanske justitsministerium har allerede gjort det klart, at de vil gennemgå aftalen med lup. En fusion mellem to af verdens største streamingaktører er alt andet end ukontroversiel.

Kæmpe katalog

Det er ellers et historisk indholdsmæssigt ægteskab, Netflix lægger op til: Warner Bros.’ klassikere som Casablanca, Harry Potter, Venner, The Big Bang Theory, Game of Thrones og DC-universet på den ene side – og Netflix’ egne globale hits som Stranger Things, Wednesday, Bridgerton og Squid Game på den anden.

Men før de to universer overhovedet kan overveje at flytte sammen, venter måneders myndighedsprocesser. Og hvis reguleringen siger nej, opløses handlen – og HBO Max fortsætter som hidtil.

Netflix og HBO smelter ikke sammen til én tjeneste