Netflix lover lavere priser – og minder om, at du kan opsige med ét klik

Netflix forsøger at berolige både politikere og forbrugere, efter rygter og forhandlinger om en mulig sammenlægning med HBO Max har pustet til frygten for dyrere streaming. Under en høring i det amerikanske senat slog Netflix’ topchef fast, at en fusion ikke vil gøre streaming dyrere – og hvis den alligevel gør, ja, så kan brugerne bare smutte.

Det var Ted Sarandos, der i denne uge mødte op foran US Senate Judiciary Committee for at forklare, hvorfor Netflix ønsker at overtage Warner Bros. Discoverys streaming- og filmforretning, herunder HBO Max.

“For dyrt? Så kan man bare opsige”

En central bekymring fra politikerne er, om en sammensmeltning vil føre til højere priser for forbrugerne. Især fordi Netflix allerede hævede priserne i 2025. Men Sarandos’ svar var bemærkelsesværdigt kontant:
Hvis abonnenterne føler, at prisen ikke matcher indholdet, kan de opsige abonnementet med det samme.

– Vi er et one-click-cancel-produkt. Hvis forbrugeren synes, det bliver for dyrt, kan de annullere med ét klik, sagde han under høringen, ifølge Ars Technica.

Udmeldingen kom efter spørgsmål om hvordan Netflix vil sikre, at streaming forbliver økonomisk overkommelig.

Netflix: Vi giver mere for pengene

Netflix’ hovedargument er, at en fusion vil give mere indhold – ikke dyrere abonnementer. Ifølge Sarandos abonnerer omkring 80 procent af HBO Max’ brugere allerede på Netflix i dag. Med andre ord: Tjenesterne supplerer hinanden, mener han.

Han pegede også på, at Netflix – set i forhold til forbruget – er blandt de billigste streamingtjenester. Ifølge hans egne beregninger betaler Netflix-brugere i gennemsnit omkring 35 cent pr. times indhold (2,2 kroner), mens eksempelvis Paramount+ ligger markant højere. Budskabet er klart: Værdien for pengene skal være Netflix’ vigtigste forsvar mod både kritik og opsigelser.

Netflix er allerede verdens største streamingtjeneste målt på abonnenter, og det gør myndighederne ekstra opmærksomme. Men Sarandos afviser, at en fusion vil skabe et monopol.

Han fremhævede, at streamingmarkedet er hårdt konkurrencepræget, med techgiganter som Google, Apple og Amazon i kulissen – og ikke mindst YouTube, der i dag står for mere tv-seertid i USA end nogen klassisk streamingtjeneste. Selv med HBO Max under samme tag vil Netflix ifølge Sarandos kun sidde på omkring en femtedel af streamingmarkedet.

Prisgrænsen er nået

For danske – og internationale – streamingkunder er signalet tydeligt: Netflix ved godt, at prisgrænsen er nået for mange. Derfor er “du kan altid opsige” blevet et centralt argument i kampen for at få lov til at vokse yderligere.

Om en eventuel sammenlægning reelt fører til lavere priser eller bare flere serier i samme abonnement, er stadig uvist. Men Netflix har allerede lagt sin vigtigste garanti på bordet: Bliver det for dyrt, er der ingen binding.

Netflix lover lavere priser – og minder om, at du kan opsige med ét klik