HBO Max varsler prisstigninger: “Vi er alt for billige”

Hvis du synes streaming-abonnementerne allerede tømmer kontoen, så er der dårlige nyheder på vej: HBO Max-chefen David Zaslav har meldt ud, at priserne kommer til at stige. Begrundelsen? Tjenesten er efter hans mening simpelthen for billig.

På en investorkonference hos Goldman Sachs slog Zaslav fast, at Warner Bros. Discovery – selskabet bag HBO Max – vil hæve priserne gradvist:

“Vi tror, vi er alt for underprissat. Vi kommer til at tage os tid,” sagde han ifølge The Hollywood Reporter.

Zaslav mener, at HBO Max adskiller sig fra konkurrenterne med indhold, der fortjener en højere pris. Han fremhævede både serier, film og live-kanaler som grunde til, at kunderne skal betale mere:

“Det faktum, at dette er kvalitet – det gælder hele vores selskab, film, tv-produktion og streaming – giver os mulighed for at hæve prisen.”

Samtidig langede han ud efter tv-markedet generelt, som han kaldte “en forfærdelig forbrugeroplevelse” med alt for mange aktører og forvirrende valgmuligheder.

Slut med at dele password?

Udover prisstigningerne varsler HBO Max også hårdere indgreb mod kontodeling. Indtil nu har advarslerne været nemme at klikke væk, men det slutter snart. Allerede inden nytår kan delte login-oplysninger være fortid.

Ifølge JustWatch er HBO Max den fjerdestørste streamingtjeneste i Danmark efter Netflix, Prime Video og Disney+. I skrivende stund koster det 149 kroner om måneden at abonnere på tjenesten, hvis du vil kunne opleve film og serier i bedste billed- og lydkvalitet. Et Netflix Premium abonnement koster til sammenligning 169 kroner om måneden.

HBO Max varsler prisstigninger: “Vi er alt for billige”