HBO Max er blevet opkøbt af Netflix

Netflix har angiveligt vundet den milliardtunge budkrig om Warner Bros.’ studie- og streamingforretning, og dermed er HBO Max på vej ind under Netflix-paraplyen. Det bekræfter kilder til TheWrap, efter at Netflix blev udpeget som endelig vinder foran både Comcast og Paramount – og efter tidlige snuserier fra giganter som Amazon og Apple.

Det betyder én ting for dig som forbruger: De to største konkurrenter i streamingverdenen er ved at blive til én.

Netflix har angiveligt lagt et bud på 30 dollars per aktie for at overtage Warner Bros.’ studie og streamingaktiver. Det inkluderer hele HBO Max-biblioteket og nogle af Hollywoods stærkeste brands: Harry Potter, DC Comics, The Last of Us, Succession – ja, hele pakken.

Handlen er så enorm, at parterne angiveligt indskriver et brudgebyr på 5 milliarder dollars, hvis myndighederne vælger at sige nej. Og det er ikke usandsynligt. Det amerikanske justitsministerium er allerede meldt klar til at kigge meget kritisk på fusionen.

Farvel til HBO Max som selvstændig tjeneste?

Warner Bros. Discovery meldte allerede i oktober ud, at de var klar til at sælge ud, efter planerne om at splitte selskabet i to – det traditionelle kabelben på den ene side og studie/streaming på den anden.

Netflix går kun efter sidstnævnte. Og det åbner for nogle helt konkrete scenarier:

HBO Max-app’en kan forsvinde, og indholdet foldes ind i Netflix.

Abonnementerne kan ændre sig, enten i pris eller struktur.

Netflix bliver en ny supermagt, fordi de nu også ejer et af Hollywoods ældste og mest traditionsrige filmstudier.

Især det sidste er vigtigt. Netflix har aldrig for alvor været interesseret i biograferne – men Warner Bros. driver et af de største filmstudier i verden. Hvis handlen går igennem, skal Netflix pludselig styre en biografforretning og en fysisk distributionsmaskine, som ligger langt fra deres nuværende model.

Det store spørgsmål for danske forbrugere er naturligvis: Bliver Netflix dyrere? Der er endnu ingen officielle udmeldinger, men historien viser, at når streamingtjenester bliver større – og når licensrettigheder skifter hænder – så ændrer priserne sig ofte.

Det næste kapitel: Myndighederne

Inden du siger dit HBO Max-abonnement op, skal én ting dog med: Handlen er ikke godkendt endnu.

Det amerikanske justitsministerium er allerede skeptisk, og Netflix og Warner Bros. går nu ind i eksklusive forhandlinger, hvor myndighedernes holdning bliver afgørende. Hvis reguleringen siger nej, falder alt til jorden – og Netflix må punge et gigantisk frafaldsgebyr ud.

Men hvis det går igennem? Så står vi foran den største ændring i streamingmarkedet siden Netflix gik globalt.

HBO Max er blevet opkøbt af Netflix