Netflix opgiver at købe HBO Max

Det lignede årets største mediebombe: Netflix ville købe Warner Bros. Discovery for 83 milliarder dollar og dermed få fingrene i både HBO og Warner Bros. Nu er handlen død.

Netflix har officielt trukket sig fra budkampen – og overlader i stedet banen til Paramount Skydance. For forbrugerne betyder det, at streamingkrigen ikke får den teknologigigant mod Hollywood-fusion, som mange havde frygtet – eller håbet på.

Ikke “must have” – kun “nice to have”

Ifølge Netflix var regnestykket simpelt: Prisen blev for høj. Efter Warner Bros. Discoverys bestyrelse vurderede, at Paramount Skydances seneste tilbud var “bedre”, fik Netflix muligheden for at matche buddet. Det valgte de ikke at gøre. I en udtalelse siger co-CEO’erne Ted Sarandos og Greg Peters:

“Den aftale, vi forhandlede, ville have skabt værdi for aktionærerne med en klar vej til regulatorisk godkendelse. Men vi har altid været disciplineret, og til den pris, der kræves for at matche Paramount Skydances seneste tilbud, er aftalen ikke længere finansielt attraktiv.”

Internt beskrives Warner Bros. Discovery som en “nice to have” – ikke en “must have”. Oversat: HBO og Warner Bros. var interessante – men ikke for enhver pris.

Konsekvenserne for streamingmarkedet

Et opkøb af Warner Bros. Discovery ville have samlet nogle af verdens stærkeste indholdsbrands under Netflix. Det kunne i praksis have betydet, at HBO-serier som The Last of Us og House of the Dragon på sigt blev integreret i Netflix’ katalog, ligesom nye film fra Warner Bros. potentielt kunne have fået eksklusiv streamingpremiere dér.

Med Netflix’ beslutning om ikke at matche buddet ændrer dynamikken sig markant. I stedet peger udviklingen mod en mulig sammenlægning mellem to etablerede Hollywood-studier, hvor fokus i højere grad vil være klassisk studieintegration frem for en teknologidrevet omstrukturering af streaminglandskabet.

Det betyder, at HBO-indhold foreløbig forbliver adskilt fra Netflix. Markedet fortsætter dermed med flere stærke, separate platforme – og uden den store konsolidering, som et Netflix-opkøb kunne have udløst.

Netflix opgiver at købe HBO Max